1978年香港政府起地下鐵路荃灣綫伸展至荃灣，要喺廟前面掘一道深坑用嚟起護土牆，嚴重影響間廟嘅地基，當時地方鄉紳組成「重修天后宮委員會」專門負責理民府同地下鐵路公司會議並監督修建工程，喺1983年開始動工重建，並喺廟前面加建一座牌樓同東西兩廊，至翌年秋季全部工程完成，擇吉日喺1984年12月12號舉行重修開光大典。